Verð til sjómanna er töluvert lægra en á Íslandi . Samtök grænlenskra sjómanna og veiðimanna ( KNAPK ) og stórfyrirtækið Royal Greenland hafa náð samkomulagi um verð á blautum grásleppuhrognum til sjómanna á vertíðinni í ár . Lágmarksverð er ákveðið 18 danskar krónur kílóið eða 374 íslenskar á núverandi gengi . Að auki er gert ráð fyrir bónusgreiðslu ef markaðsverðið fyrir hrognin verður hagstætt . Niðurstaðan er verðlækkun til sjómanna frá fyrra ári en ef bónusgreiðslan nær fram að ganga er verið að semja um óbreytt verð milli ára , að sögn Arnar Pálssonar framkvæmdastjóra Landssambands smábátaeigenda . Til samanburðar má nefna að verðið sem boðið er íslenskum sjómönnum fyrir blaut hrogn er 500 krónur kílóið þannig að það er töluvert hærra en grænlenskir starfsbræður þeirra fá . Örn sagði að munurinn lægi í því að dýrara væri salta hrognin og búa til útflutnings í Grænlandi en á Íslandi vegna hærri launa og hærri annars kostnaðar . Örn benti á að meðalútflutningsverð á grásleppuhrognum frá Grænlandið árið 2013 hefði verið 750 evrur á tunnuna samanborið við 642 evrur á tunnuna frá Íslandi . Örn taldi þetta sýna að hægt væri að ná betra verði fyrir grásleppuhrognin í útflutningi frá Íslandi sem aftur gæfi aukið svigrúm til þess að hækka verðið til sjómanna .